Document ID: 32013D0419

EUROPA-PARLAMENTETS OG RÅDETS AFGØRELSE
af 22. juli 2013
om ændring af den interinstitutionelle aftale af 17. maj 2006 om budgetdisciplin og forsvarlig økonomisk forvaltning for så vidt angår den flerårige finansielle ramme for at tage hensyn til de udgiftsbehov, der følger af Kroatiens tiltrædelse af Den Europæiske Union
(2013/419/EU)
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til den interinstitutionelle aftale mellem Europa-Parlamentet, Rådet og Kommissionen af 17. maj 2006 om budgetdisciplin og forsvarlig økonomisk forvaltning (1), særlig punkt 29,
under henvisning til forslag fra Europa-Kommissionen, og
ud fra følgende betragtninger:
(1)
Traktaten vedrørende Republikken Kroatiens tiltrædelse af Den Europæiske Union (2) fastlægger overgangsbestemmelserne om budgetmæssige anliggender.
(2)
Resultaterne af de forhandlinger, som har fastlagt det udgiftsbehov, der følger af Kroatiens tiltrædelse af Den Europæiske Union den 1. juli 2013, blev godkendt på tiltrædelseskonferencen af 30. juni 2011.
(3)
Kroatiens tiltrædelse forudsætter en tilpasning af den flerårige finansielle ramme for 2007-2013 for regnskabsåret 2013 og en forhøjelse af loftet for forpligtelsesbevillingerne for regnskabsåret 2013 med i alt 603 mio. EUR i løbende priser fordelt på 47 mio. EUR til udgiftsområde 1a, 450 mio. EUR til udgiftsområde 1b, 31 mio. EUR til udgiftsområde 3b og 75 mio. EUR til udgiftsområde 6, som vil blive modregnet fuldt ud gennem en sænkelse af loftet for forpligtelsesbevillingerne for regnskabsåret 2013 under udgiftsområde 5 med et tilsvarende beløb.
(4)
Kroatiens tiltrædelse forudsætter også en tilpasning af loftet for betalingsbevillinger, således at det øges med 374 mio. EUR i løbende priser.
(5)
Den Europæiske Unions finansielle ramme, som er fastlagt i den interinstitutionelle aftale om budgetdisciplin og forsvarlig økonomisk forvaltning, bør tilpasses for perioden fra den 1. juli til den 31. december 2013 for at tage hensyn til Kroatiens tiltrædelse.
(6)
Bilag I til den interinstitutionelle aftale om budgetdisciplin og forsvarlig økonomisk forvaltning bør derfor ændres i overensstemmelse hermed (3) -
BESTEMT FØLGENDE:
Eneste artikel
Bilag I til den interinstitutionelle aftale om budgetdisciplin og forsvarlig økonomisk forvaltning erstattes af bilaget til denne afgørelse.
Udfærdiget i Bruxelles, den 22. juli 2013.

Labels: 2
15
18